ประกาศคณะกรรมการควบคุมยาเสพติดให้โทษเรื่อง กำหนดมาตรฐานสถานที่ และระบบการควบคุมการปลูกกัญชง (Hemp)พ.ศ. ๒๕๖๔[๑] โดยที่เป็นการสมควรกำหนดหลักเกณฑ์และวิธีการในการตรวจสอบสถานที่สำหรับผู้ขอรับอนุญาตผลิต(ปลูก) ในการจัดเตรียมสถานที่ การรักษาความปลอดภัย การควบคุมการปลูก เพื่อดำเนินการปลูกกัญชง ภายใต้การควบคุมและป้องกันที่เหมาะสมมิให้กัญชงเกิดการรั่วไหลออกสู่นอกระบบอาศัยอำนาจตามความในข้อ๒๕ (๘) แห่งกฎกระทรวงการขออนุญาตและการอนุญาตผลิต นำเข้า ส่งออก จำหน่ายหรือมีไว้ในครอบครองซึ่งยาเสพติดให้โทษในประเภท ๕ เฉพาะกัญชง พ.ศ. ๒๕๖๓คณะกรรมการควบคุมยาเสพติดให้โทษ ในการประชุมครั้งที่ ๔๒๔ - ๑๓/๒๕๖๓ เมื่อวันที่ ๒๒ธันวาคม พ.ศ. ๒๕๖๓ จึงออกประกาศไว้ ดังต่อไปนี้ข้อ๑ ประกาศนี้ให้ใช้บังคับตั้งแต่วันที่๒๙ มกราคม พ.ศ. ๒๕๖๔ เป็นต้นไปข้อ๒ ในประกาศนี้พื้นที่ปลูกหมายความว่า พื้นที่ที่ใช้ในการปลูกกัญชงข้อ๓ ข้อกำหนดด้านสถานที่ต้องมีรายละเอียด ดังต่อไปนี้(๑)การปลูกกัญชง สามารถดำเนินการปลูกได้ในรูปแบบ ดังนี้(ก)การปลูกในระบบปิด (Indoor) คือ การปลูกกัญชงในสถานที่ปิดที่มีการควบคุมสภาพแวดล้อมในการปลูก เช่นแสง อุณหภูมิ ความชื้น การหมุนเวียนของอากาศ ปริมาณก๊าซออกซิเจนและก๊าซคาร์บอนไดออกไซด์(ข)การปลูกในระบบกึ่งเปิด (Greenhouse) คือ การปลูกกัญชง ในโรงเรือน โดยใช้แสงจากธรรมชาติหรือแสงจากหลอดไฟเทียม และอาจมีการควบคุมสภาพแวดล้อมในการปลูกอื่น ๆร่วมด้วย(ค)การปลูกในระบบเปิด (Outdoor) คือ การปลูกกัญชงในสถานที่ปลูกแบบแปลงปลูกกลางแจ้ง(๒)การจัดเตรียมพื้นที่ปลูก มีรายละเอียด ดังต่อไปนี้(ก) พื้นที่ปลูกต้องระบุแผนที่แสดงที่ตั้งและพิกัดของสถานที่ และสิ่งปลูกสร้างที่อยู่ในบริเวณใกล้เคียงแสดงแผนที่ซึ่งระบุเส้นทางการเข้าถึงได้อย่างสะดวกต่อการเข้าถึงพื้นที่ปลูก(ข)พื้นที่ปลูก ต้องจัดให้มีแนวเขตพื้นที่ปลูกที่เห็นได้ชัด กำหนดบริเวณพื้นที่ปลูกที่ชัดเจนพื้นที่ปลูกต้องแยกจากการปลูกพืชชนิดอื่นเป็นสัดส่วนชัดเจน(ค)สำหรับกรณีปลูกในระบบปิดหรือการปลูกในระบบกึ่งเปิด ให้แสดงแบบแปลนพื้นที่ปลูกและภาพถ่ายบริเวณภายนอกรวมถึงบริเวณภายในอาคารหรือโรงเรือนสำหรับกรณีปลูกในระบบเปิดให้แสดงแบบแปลนพื้นที่ปลูกภาพถ่ายแปลงปลูกและบริเวณโดยรอบ เพื่อใช้ประกอบการขออนุญาตและการตรวจสอบ(ง)การเลือกรูปแบบการปลูก ควรสอดคล้องกับวัตถุประสงค์การปลูก เช่น กรณีการปลูกกัญชงนำช่อดอกไปใช้ประโยชน์ทางการแพทย์ควรใช้รูปแบบการปลูกที่มีการควบคุมคุณภาพและปริมาณสารสำคัญในช่อดอกมีระบบป้องกันแมลงศัตรูพืช โรคพืช และมีวิธีการที่เหมาะสม เพื่อป้องกันการปนเปื้อนทางสายพันธุ์ข้อ๔ ข้อกำหนดด้านการรักษาความปลอดภัยให้มีรายละเอียด ดังนี้(๑)กรณีการปลูกเพื่อการใช้ประโยชน์จากเส้นใย ตามประเพณี วัฒนธรรม หรือวิถีชีวิต และใช้ในครอบครัวโดยมีพื้นที่ปลูกได้ครอบครัวละไม่เกินหนึ่งไร่ โดยให้มีมาตรการรักษาความปลอดภัยในบริเวณพื้นที่ปลูกและครอบคลุมบริเวณที่มีการเก็บรักษาเมล็ดพันธุ์ หรือกัญชงหลังจากดำเนินการเก็บเกี่ยวแล้ว(๒)กรณีการปลูกเพื่อใช้ประโยชน์จากใบ เปลือก ลำต้น เส้นใย กิ่งก้านและราก เพื่อวัตถุประสงค์เชิงพาณิชย์หรืออุตสาหกรรมหรือวัตถุประสงค์ในการศึกษา วิเคราะห์ วิจัย หรือปรับปรุงพันธุ์(ก)ให้มีมาตรการรักษาความปลอดภัยในบริเวณพื้นที่ปลูก และครอบคลุมบริเวณที่มีการเก็บรักษาเมล็ดพันธุ์หรือกัญชงหลังจากดำเนินการเก็บเกี่ยวแล้ว(ข)มีการเก็บกัญชงแยกเก็บเป็นสัดส่วนและไม่ปะปนกับวัตถุอื่น ๆ โดยใช้อุปกรณ์ เช่น ตู้เก็บ หรือกล่องเก็บที่มีกุญแจล็อกเพื่อป้องกันการเข้าถึง(ค) จัดให้มีมาตรการรักษาความปลอดภัยเพิ่มเติม ในกรณีพื้นที่ปลูกที่ตั้งอยู่ในเขตชุมชน สถานที่ท่องเที่ยว และสถานศึกษาต้องมีระบบป้องกันการเข้าถึงจากบุคคลภายนอก เช่น รั้วลวดหนาม ประตูทางเข้าออกพื้นที่เท่าที่จำเป็น(๓) กรณีการปลูกเพื่อใช้ประโยชน์จาก เมล็ด และช่อดอกเพื่อวัตถุประสงค์ในเชิงพาณิชย์หรืออุตสาหกรรม เพื่อประโยชน์ในทางการแพทย์หรือวัตถุประสงค์ในการศึกษา วิเคราะห์ วิจัย หรือปรับปรุงพันธุ์(ก) ให้มีมาตรการรักษาความปลอดภัยในบริเวณพื้นที่ปลูกและครอบคลุมบริเวณที่มีการเก็บรักษาเมล็ดพันธุ์ หรือกัญชงหลังจากดำเนินการเก็บเกี่ยวแล้ว(ข) มีการเก็บกัญชงแยกเก็บเป็นสัดส่วนและไม่ปะปนกับวัตถุอื่นๆ โดยใช้อุปกรณ์ เช่น ตู้เก็บหรือกล่องเก็บที่มีกุญแจล็อกเพื่อป้องกันการเข้าถึง(ค) จัดให้มีมาตรการรักษาความปลอดภัยเพิ่มเติมในกรณีพื้นที่ปลูกที่ตั้งอยู่ในเขตชุมชน สถานที่ท่องเที่ยวและสถานศึกษา เพื่อป้องกันการเข้าถึงจากบุคคลภายนอก กรณีปลูกโดยมีวัตถุประสงค์ในเชิงพาณิชย์หรืออุตสาหกรรมหรือเพื่อประโยชน์ในทางการแพทย์ ต้องจัดให้มีการจัดทำแนวเขตพื้นที่ปิดกั้นทั้ง ๔ ด้านของพื้นที่ปลูก เช่น รั้วลวดหนามและจัดทำประตูทางเข้าออกพื้นที่(ง) กำหนดบัญชีรายชื่อบุคคลผู้มีสิทธิเข้าออกพื้นที่ปลูกและกำหนดผู้รับผิดชอบเฉพาะเป็นผู้ควบคุมในกิจกรรมที่เกี่ยวข้องเช่น ขั้นตอนปลูก ขั้นตอนเก็บเกี่ยว ขั้นตอนขนส่ง ขั้นตอนทำลาย โดยได้รับมอบหมายจากผู้รับอนุญาตเป็นลายลักษณ์อักษรข้อ ๕ ข้อกำหนดเรื่องการควบคุมการปลูกให้มีรายละเอียด ดังนี้(๑) การปลูกเพื่อนำไปใช้ทางการแพทย์และผลิตภัณฑ์สุขภาพ ต้องดำเนินการให้เป็นไปตามมาตรฐานการเกษตร เช่น การวิเคราะห์คุณภาพของดินและน้ำ รวมถึงการตรวจวิเคราะห์เพื่อหาสารปนเปื้อนยาฆ่าแมลง เชื้อรา โลหะหนัก หรือสารอื่น ๆ ในกัญชง(๒) จัดให้มีระบบติดตามจากต้นทางสู่ปลายทางและตรวจสอบย้อนกลับเพื่อควบคุมกำกับดูแลให้เป็นไปตามที่ได้รับอนุญาตประกาศณ วันที่ ๒๐ มกราคม พ.ศ. ๒๕๖๔ธงชัย กีรติหัตถยากรรองปลัดกระทรวงสาธารณสุขหัวหน้ากลุ่มภารกิจด้านสนับสนุนงานบริการสุขภาพประธานกรรมการควบคุมยาเสพติดให้โทษพัชรภรณ์/จัดทำ๙ กุมภาพันธ์๒๕๖๔สุภาทิพย์/ตรวจ๙กุมภาพันธ์ ๒๕๖๔[๑] ราชกิจจานุเบกษาเล่ม ๑๓๘/ตอนพิเศษ ๒๑ ง/หน้า ๖๐/๒๘ มกราคม ๒๕๖๔